Ritratt: OPR .td_uid_2_60a7598df016c_rand.td-a-rec-img{text-align:left}.td_uid_2_60a7598df016c_rand.td-a-rec-img img{margin:0 auto 0 0} Il-President l-E.T. George Vella dan l-aħħar iddikjara li kemm-il darba tiġi quddiemu għall-approvazzjoni liġi dwar l-abort lest jirriżenja għax ma jridx jagħti l-kunsens tiegħu għal leġislazzjoni li tippermetti l-qtil. Il-Kap tal-Istat għamel din id-dikjarazzjoni fl-isfond tal-abbozz ta' liġi mressaq mid-deputat Marlene Farrugia li trid li l-abort ma jibqax reat kriminali. Nistqarr li din id-dikjarazzjoni tal-President ġabet l-ammirazzjoni ta' ħafna minn dawk li huma favur il-ħajja mill-konċepiment sal-mewt għax f'għajnejhom ħa pożizzjoni. Personalment, ħriġt diżappuntat b'din id-dikjarazzjoni u ma naqbel xejn ma' din it-triq. Dan għaliex deċiżjoni bħal din fir-realtà tkun qed twitti t-triq biex min m'għaddhiex mill-bieb jgħaddi mit-tieqa. Li taħrab mill-problema qatt ma tista' tkun soluzzjoni. Kaptan tajjeb fil-maltemp tkun taf xi jsarraf u mhux fil-bnazzi. Li tabdika mill-Presidenza f'ċirkostanza bħal din ikun ifisser li meta l-Kap tal-Istat ma jaqbilx ma' dak li ddeċieda l-Parlament, iwarrab minflok jibqa' jinsisti fuq il-punt tiegħu. F'sitwazzjoni bħal din, li jiġri hu li l-parlament jinġieb dahru mal-ħajt u jitpoġġa fi straitjacket. Dan għaliex ir-riżenja tkun ħolqot preċedent li biex ma jerġax jiġri l-istess, min jokkupa din il-kariga irid ikun apertament iddikjara li lest jiffirma favur l-introduzzjoni tal-abort. Jekk ma jkunx hekk niġu ċikku briku u jerġa' jkun hemm riżenja oħra. Jekk il-President verament jemmen fil-prinċipju tiegħu favur il-ħajja għandu d-dmir li jibqa' jinsisti li ma jiffirmax iżda mhux li jirriżenja. Ma jagħmilx sens li tirriżenja fuq punt ta' prinċipju li kont iddikjarajt pubblikament qabel ma ħadt il-kariga, aktar u aktar meta l-ebda partiti fil-parlament ma kien elett b'mandat elettorali li jdaħħal l-abort. Il-President għandu wkoll il-komfort u s-saħħa morali favur tiegħu ġaladarba m'hemmx vot popolari tal-poplu favur l-abort. Allura x'sens jagħmel li f'nofs il-mandat tiegħu iwarrab? Deċiżjoni bħal din tkun tfisser li jagħmel il-wisgħa biex jidħol xi ħadd warajh li lest jiffirma favur l-introduzzjoni tal-abort. F'ċirkostanza bħal din, is-sitwazzjoni ma titlobx li l-President iwarrab imma li jieħu pożizzjoni u jibqa' jżommha fil-linja mal-prinċipju tiegħu. Jekk verament irid jgħin u jiddefendi l-kawża ta' min jemmen fil-ħajja mill-konċepiment sal-mewt naturali, il-President m'għandu qatt iwarrab. Riżenja, tkun tfisser biss li jippreżenta d-dħul tal-abort fuq platt tad-deheb. .td_uid_3_60a7598df0387_rand.td-a-rec-img{text-align:left}.td_uid_3_60a7598df0387_rand.td-a-rec-img img{margin:0 auto 0 0}